إضراب 6 ابريل, فى البداية, كانت دعوة إضراب عام فى مصر يوم 6 ابريل من سنة 2008 ضد الغلاء و الفساد و للتضامن مع اضراب لعمال شركة المحلة, اللى كانوا حيضربوا فى اليوم دا. اتحول الاضراب من اضراب عمالى فى المحلة لدعوة لاضراب عام فى مصر كلها بعد ما اتبنى ناشطين سياسين شباب و مجموعة من المدونين (بلوجرز) الفكرة،اتعرفوا بعد كدا بحركة شباب 6 ابريل, و حركة كفاية. انتشرت فكرة الاضراب بسرعة غير متوقعة عن طريق النت و موقع الفيس بوك Facebook بالخصوص و عن طريق الموبيلات عن طريق الSMS و الاعتماد على نقل الكلام بين الناس و المنشورات و الشعرات اللى كانت موجوده على النت و ساعات كانت بتتعلق فى الشوارع. ابتبنت احزاب فكرة الاضراب و قوى سياسيه مختلفه الفكرة و شجعوها. الاضراب فى المحلة الكبرى اتحول لاعمال شغب, اتعرفت بعد كدا باحداث المحلة و اشتبكات بين الاهالى و البوليس و قوات الامن المركزى و استمرت لمدة يومين, حصلت فيها هجوم على اقسام و مراكز البوليس فى المدينه و تدمير و حرق مبانى و حصلت عمليات نهب بشكل عشوائى و الاشتبكات دى وقعت مجموعة من المصابين و كام واحد من الاهالى ماتوا برصاص الامن.